text: Politiet: Dødsfald skyldes ulykke
  04 august 2018 kl. 11.26
  Efter retsmedicinske og tekniske undersøgelser mener politiet lørdag eftermiddag, at der ligger en ulykke bag fundet af død mand i en baggård midt i Horsens.
  Sydøstjyllands Politi blev tidligt lørdag morgen alarmeret af beboer i en ejendom på Kattesund midt i Horsens, der havde fundet en livløs mand liggende i baggården.
  Manden var livløs, da ambulancen kom frem. Han havde hovedskader og blødte kraftigt. Kort efter blev han erklæret død.
  Lørdag eftermiddag ved 13-tiden har politiet afsluttet deres undersøgelser på Kattesund.
  - Vi mener nu, at der er tale om et ulykkestilfælde. En obduktion mandag skal dog endeligt bekræfte vores formodning, inden vi er helt sikre, siger vagtchef Jesper Brian Jensen, Sydøstjyllands Politi, til TV SYD.
  Politiet arbejder fortsat på at få manden endeligt identificeret.
  
  